Diari Oficial de la Generalitat Valenciana


Sumari del DOGV 8184, del 05-12-2017 (2017/10193)

RESOLUCIÓ de 13 de novembre de 2017, de la Presidència de l'Acadèmia Valenciana de la Llengua, per la qual es dóna publicitat a l'obra normativa titulada Vocabulari de noms de persona.
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   8184

Data del DOGV
:   05-12-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/10382


Data del document
:   13-11-2017

Organisme emissor
:   Acadèmia Valenciana de la Llengua

Tipus de document
:   Resolució

Descriptors 

:   * legislació

RESOLUCIÓ de 13 de novembre de 2017, de la Presidència de l'Acadèmia Valenciana de la Llengua, per la qual es dóna publicitat a l'obra normativa titulada Vocabulari de noms de persona. [2017/10597]  
L'Estatut d'Autonomia de la Comunitat Valenciana, en la redacció atorgada per la Llei orgànica 1/2006, determina que «l'Acadèmia Valenciana de la Llengua és la institució normativa de l'idioma valencià» (art. 6.8). Així mateix, li assigna la funció de «determinar i elaborar, en el seu cas, la normativa lingüística de l'idioma valencià», i prescriu que «la normativa lingüística de l'Acadèmia Valenciana de la Llengua és d'aplicació obligatòria a totes les administracions públiques de la Comunitat Valenciana» (art. 41).  
D'altra banda, l'article 26 de la Llei 7/1998, de 16 de setembre, de la Generalitat Valenciana, de Creació de l'Acadèmia Valenciana de la Llengua, preveu que el Ple de l'AVL determinarà, en l'àmbit de les seues competències, les resolucions que han de ser publicades en el Diari Oficial de la Generalitat Valenciana i que, en tot cas, es publicaran «les que afecten el diccionari, la normativa i les entrades que l'Acadèmia aprove».  
Entre les competències que la Llei 7/1998 atribuïx a esta institució figura fixar les formes lingüístiques correctes de l'onomàstica oficial de la Comunitat Valenciana (art. 7 b). L'onomàstica és la part de la lingüística que estudia els noms propis. Dins d'esta disciplina figura l'antroponímia, que s'ocupa dels noms de persona.  
Fent ús de la competència en matèria d'onomàstica, el Ple de l'AVL, en la sessió celebrada el dia 26 de febrer de 2016, aprovà, per mitjà de l'Acord 6/2016, la segona edició del Vocabulari de noms de persona. El 6 de novembre de 2017, es va presentar oficialment la publicació impresa Vocabulari de noms de persona, editada per l'Acadèmia Valenciana de la Llengua.  
Per tot això, resolc:  
  
Primer  
Fer públic que el Vocabulari de noms de persona constituïx normativa lingüística de l'idioma valencià.  
  
Segon  
Comunicar que l'obra normativa Vocabulari de noms de persona ha sigut editada en la col·lecció «Onomàstica», sèrie Antroponímia número 1, de l'Acadèmia Valenciana de la Llengua (ISBN: 572-68-054-4645-1), i que pot ser consultada lliurement en l'apartat de Publicacions del web de la institució.  
  
Tercer  
Determinar que, pel fet de tractar-se d'una obra normativa, d'acord amb el que establixen l'article 41 de l'Estatut d'Autonomia i l'article 5 de la Llei 7/1989, de 16 de setembre, de Creació de l'AVL, serà d'aplicació obligatòria a totes les administracions públiques de la Comunitat Valenciana; a les institucions de la Generalitat; als poders públics; al sistema educatiu; als mitjans de comunicació, i a les entitats, organismes i empreses de titularitat pública o que compten amb finançament públic.  
  
  
València, 13 de novembre de 2017.- El president: Ramon Ferrer Navarro.